Katrín Jakobsdóttir forsætisráðherra Íslands er ásamt öðrum þjóðarleiðtogum í Lundúnum á fundi Atlantshafsbandalagsins . Katrín var í sínu fínasta pússi á þriðjudagskvöld þegar hún heilsaði Elísabetu Bretadrottningu í Buckingham-höll og snæddi kvöldverð í Downingstræti 10 í boði breska forsætisráðherrans . Var hún með sjal sem aðdáendur Katrínar kannast vel við . Sjal Katrínar gerði klæðnað hennar afar hátíðlegan og jólalegan . Sjalið er nokkuð kunnuglegt en svo vill til að Katrín hefur áður notað það þegar hún hefur átt fund með þjóðarleiðtogum . Í desember 2017 var Katrín mynduð með Emmanuel Macron Frakklandsforseta í París með sjalið góða . Samkvæmt heimildum Smartlands er sjalið gjöf frá mágkonu Katrínar . Það er nokkuð ljóst , miðað við tækifærin sem Katrín hefur skartað sjalinu , að það er í miklum metum hjá forsætisráðherra .